Drie vas vir dermiljoene se versteekte heroïenFoto: Verskaf. Drie mans wat die afgelope naweek betrap is met heroïen ter waarde van dermiljoene rande sal na verwagting Maandag in die Barberton-landdroshof verskyn. Brig. Leonard Hlathi, woordvoerder van die polisie, het gesê hulle is 06:00 Saterdag in hegtenis geneem deur plaaslike polisie en die Witrivier-honde-eenheid ná heroïen ter waarde van R76,5 miljoen in hul besit gevind is. Lede van die polisie het ŉ wenk ontvang van drie voertuie, ŉ silwer Toyota Fortuner, ŉ Hyundai H1-minibus en ŉ Nissan X-trail, wat dwelms van Mosambiek na Suid-Afrika smokkel. “Die voertuie is gewaar en tussen Barberton en Badplaas op die R38 afgetrek. Hulle was glo op pad na Gauteng.” Die dwelms is in vervalste kompartemente en die bande van die motors aangetref. Altesaam 51 pakke heroïen is gevind en die drie is vasgetrek. Foto: Verskaf.